ຄະນະກວດກາສູນກາງພັກ ກວດພົບ ການໃຊ້ອຳນາດໜ້າທີ່ ໂດຍທຸຈະລິດ ຂອງສະມາຊິກ ພັກ 960 ຄົນ
ໃນລະຍະ 5 ປີທີ່ຜ່ານມາຄະນະກວດກາສູນກາງພັກ ໄດ້ຮັບຈົດໝາຍຮ້ອງຮຽນ ຈາກປະຊາຊົນລາວ ຈຳນວນ 3,640 ສະບັບເພື່ອຮຽກຮ້ອງຂໍໃຫ້ກວດກາ ການໃຊ້ອຳນາດຂອງບັນດາສະມາຊິກພັກ.
ຄະນະກວດກາສູນກາງ ພັກປະຊາຊົນປະຕິວັດລາວ ກວດພົບການໃຊ້ອຳນາດໜ້າທີ່ ໂດຍທຸຈະລິດ ຂອງບັນດາສະມາຊິກພັກທີ່ເຮັດໃຫ້ປະເທດຊາດ ຕ້ອງເສຍຫາຍເພີ່ມ ຫຼາຍຂຶ້ນຢ່າງຕໍ່ເນື່ອງ ທ່ານດາວບົວລະພາ ບາວົງເພັດ ຮອງຫົວໜ້າຄະນະກວດກາສູນກາງ ພັກປະຊາຊົນ ປະຕິວັດລາວ ຖະແຫລງຍອມຮັບວ່າ ນັບຕັ້ງແຕ່ປີ 2001 ເປັນຕົ້ນມາ ໄດ້ມີການກວດ ພົບການໃຊ້ອຳນາດໜ້າທີ່ ໂດຍທຸຈະລິດຂອງບັນດາສະມາຊິກພັກ ເພີ່ມຂຶ້ນນັບມື້ ທັງຍັງ ເຮັດໃຫ້ປະເທດຊາດເສຍຫາຍເພີ່ມຫຼາຍຂຶ້ນຢ່າງຕໍ່ເນື່ອງອີກດ້ວຍ ດັ່ງທີ່ທ່ານ ໄດ້ໃຫ້ການຢືນຢັນວ່າ: ທັງນີ້ໂດຍໃນລະຍະ 5 ປີທີ່ຜ່ານມາຄະນະກວດກາສູນກາງພັກ ໄດ້ຮັບຈົດໝາຍ ຮ້ອງຮຽນຈາກປະຊາຊົນລາວ ຈຳນວນ 3,640 ສະບັບເພື່ອຮຽກຮ້ອງຂໍໃຫ້ດຳເນີນ ມາດຕະການກວດກາການໃຊ້ອຳນາດ ຂອງບັນດາສະມາຊິກພັກ ທີ່ຖືກສົງໄສວ່າ ໄດ້ປະຕິບັດໜ້າທີ່ໂດຍທຸຈະລິດເພື່ອສະແຫວງຫາຜົນປະໂຫຍດສ່ວນຕົວ ແລະໄດ້ ກໍ່ໃຫ້ເກີດຜົນເສຍຫາຍຕໍ່ປະເທດຊາດຢ່າງຫລວງຫລາຍ ທັງນີ້ໂດຍຈາກການກວດກາໃນຈຳນວນ 734 ກໍລະນີເປົ້າໝາຍຕາມການຮຽກຮ້ອງ ດັ່ງກ່າວ ກໍພົບວ່າ ການທຸຈະລິດໄດ້ສ້າງຄວາມເສຍຫາຍຄິດເປັນມູນຄ່າເຖິງ 4,145 86 ຕື້ກີບ ພ້ອມດ້ວຍການເສຍຫາຍ ໃນສ່ວນຂອງເງິນຕາຕ່າງປະເທດ 70 77 ລ້ານໂດລາ ກັບ 381 68 ລ້ານບາດ ແລະ 539,518 ຢວນ ທັງຍັງມີການລັກລອບຂາຍໄມ້ຂອງລັດ ຖະລານ ໂດຍຜິດກົດໝາຍຫຼາຍກວ່າ 4 ລ້ານແມັດກ້ອນອີກດ້ວຍ ທາງດ້ານທ່ານວັນໄຊ ພອງສະຫວັນ ຮອງຫົວໜ້າຄະນະຈັດຕັ້ງສູນກາງພັກ ໃຫ້ການ ຍອມຮັບວ່າ ພັກກຳລັງປະເຊີນກັບບັນຫາການຈັດຕັ້ງທີ່ບໍ່ມີປະສິດທິພາບຫຼາຍຂຶ້ນນັບມື້ ໂດຍມີສາເຫດມາຈາກການປະຕິບັດຕົວທີ່ຂາດຄວາມຮັບຜິຊອບຕໍ່ສ່ວນລວມ ຂອງ ສະມາຊິກພັກເປັນສຳຄັນ ເຊັ່ນ ການຫລິ້ນພັກຫລິ້ນພວກ ການບໍ່ຍອບຮັບການວິຈາກ ກັນຢ່າງກົງໄປກົງມາ ການອາຄາດມາດຮ້າຍຕໍ່ກັນ ການບໍ່ຍອມຮັບໃນຄວາມຮູ້-ຄວາມ ສາມາດ ລະຫວ່າງຜູ້ບັງຄັບບັນຊາ ແລະຜູ້ໃຕ້ບັງຄັບບັນຊາ ການບໍ່ເຄົາລົບກົດລະບຽບ ຂອງພັກ ແລະການທຸຈະລິດ ໂດຍໃນຮອບ 5 ປີ ທີ່ຜ່ານມາອຳນາດການນຳຂອງສູນກາງພັກ ໄດ້ຕັດສິນລົງໂທດ ທາງວິໄນ ຕໍ່ສະມາຊິກພັກຈຳນວນ 1,806 ຄົນ ໃນນີ້ ເປັນສະມາຊິກເພດຍິງ 171 ຄົນ ທີ່ສວນໃຊ້ຕຳແໜ່ງໜ້າທີ່ ເພື່ອສະແຫວງຫາຜົນປະໂຫຍດສ່ວນຕົວ ແລະພ້ອມກັນນີ້ ກໍໄດ້ປົດຈາກຕຳແໜ່ງສະມາຊິກຂອງພັກອີກ 1,007 ຄົນ ທີ່ປະຕິບັດໜ້າທີ່ຂັດຕໍ່ແນວ ທາງນະໂຍບາຍຂອງພັກ ແລະມີສະມາຊິກພັກຈຳນວນນຶ່ງ ທີ່ໄດ້ຊື້ຈ້າງດ້ວຍຮູບແບບ ຕ່າງໆ ເພື່ອເຮັດໃຫ້ພວກຕົນໄດເປັນສະມາຊິກພັກ ແລະພາກັນສວຍໃຊ້ຕຳແໜ່ງໜ້າທີ່ ສະແຫວງຫາຜົນປະໂຫຍດ ສ່ວນຕົວຢ່າງກວ້າງຂວາງໃນທຸກວົງການ ກ່ອນໜ້ານີ້ ທ່ານທອງລຸນ ສີສຸລິດ ນາຍົກລັດຖະມົນຕີ ໄດ້ເນັ້ນໜັກວ່າ ຈຸດເນັ້ນໜັກ ທີ່ສຳຄັນ ທີ່ສຸດ ໃນການບໍລິຫານງານຂອງຄະນະລັດຖະລານຊຸດປັດຈຸບັນ ກໍຄື ການ ຄວບຄຸມ ແລະກວດກາການຈັດຕັ້ງປະຕິບັດໜ້າທີ່ຂອງບັນດາພະນັກງານລັດ ໃນທຸກ ລະດັບຢ່າງໂປ່ງໃສ ແນໃສ່ການສະກັດກັ້ນ ແລະປາບປາມການທຸຈະລິດທຸກຮູບແບບ ໂດຍສະເພາະພະນັກງານລັດ ທີ່ຮັບຜິດຊອບໃນການຈັດເກັບລາຍຮັບ ແລະໃຊ້ຈ່າຍ ງົບປະມານນັ້ນ ແຕ່ວ່າການທີ່ຈະສາມາດຈັດຕັ້ງປະຕິບັດໄດ້ ຢ່າງແທ້ຈິງ ກໍຈະຕ້ອງມີ ການປັບປຸງກົນໄກບໍລິຫານ ກົນໄກບໍລິການ ແລະຈະຕ້ອງປະຕິບັດລະບຽບກົດໝາຍ ຢ່າງເຂັ້ມງວດອີກດ້ວຍ